Sophie Hæstorp Andersen (S), 2026-02-18:
Allerførst vil jeg gerne slå fast, at jeg er helt enig i, at vi skal gøre, hvad vi kan, for at beskytte børn, og at børn på ingen måde skal tvinges ind i ægteskaber.
Som jeg tidligere har udtalt flere gange, er det dybt foruroligende og helt uacceptabelt, at danske myndigheder i strid med reglerne fra 2017 har anerkendt udenlandske ægteskaber med mindreårige, og jeg er også helt enig i, at der skal foretages en undersøgelse af ægteskaber med mindreårige.
Regeringen er dog uenig i, at formen skal være en undersøgelseskommission, som er det, som bliver foreslået i dag af Danmarksdemokraterne.
Jeg er også derhenne, hvor jeg gerne vil uddybe hvorfor.
Regeringen har jo som bekendt i november 2024 indgået en aftale med SF, Enhedslisten, Radikale Venstre og Alternativet om, at der skal gennemføres en historisk og nutidig afdækning af praksis for håndtering af ægteskaber med personer under 18 år.
Afdækningen har form af en uvildig undersøgelse, der skal afdække, om sagerne er blevet behandlet korrekt ud fra den dagældende lovgivning, og der skal være et særligt fokus på de sager, der er opstået efter 1. februar 2017, hvor man jo afskaffede muligheden for det, der dengang blev kaldt kongebreve
Den undersøgelse bliver foretaget af VIVE, og de forventer at komme med deres rapport om undersøgelsen her i løbet af foråret 2026.
I den forbindelse vil jeg gerne fremhæve, at det fremgår af aftalen, at partierne er enige om at mødes, så snart der foreligger en konklusion på undersøgelsen, og det står klart, hvad det er for nogle problemstillinger, der har været tale om.
Formålet er at drøfte mulige tiltag rettet mod mindreårige, der er i en udsat position i forhold til tvang og ægteskab.
Ud over den uvildige undersøgelse hos VIVE har Social- og Boligministeriet også foretaget en tilsynsundersøgelse af sager om anerkendelse af udenlandske ægteskaber med mindreårige – en undersøgelse, vi har beskæftiget os indgående med.
Den har vist, at myndighederne i perioden fra februar 2017 til og med 2023, altså efter vi havde forbudt muligheden for at anerkende et udenlandsk ægteskab med mindreårige, har man altså anerkendt 86 ægteskaber i strid med reglerne.
80 ægteskaber er blevet anerkendt på grund af ukendskab til reglerne om anerkendelse eller manglende opmærksomhed på parternes alder på vielsestidspunktet, og i 6 sager har myndighederne efter ministeriets opfattelse anvendt reglerne decideret forkert.
Det er altså ude i kommuner, i sogne eller hos statslige myndigheder, at vi har set 86 brud på vores regler.
Der er selvfølgelig udtalt kritik af myndighedernes behandling af sagerne om de 86 ægteskaber og anerkendelsen af de ægteskaber, og jeg er fuldstændig enig i den kritik.
Reglerne er jo netop lavet her i Folketinget for at beskytte børn.
Som jeg har nævnt, er det dybt foruroligende og helt uacceptabelt, at danske myndigheder i strid med reglerne fra 2017 har anerkendt udenlandske ægteskaber med mindreårige, og derfor har jeg også fulgt tæt op på sagen.
Ministeriet har udsendt flere orienteringsskrivelser til myndighederne, vi har indskærpet reglerne om anerkendelse af udenlandske ægteskaber med fokus på spørgsmålet om mindreårige, og ministeriet har sendt et særskilt brev til 42 myndigheder og konkret udtalt kritik af deres behandling af en eller flere sager om anerkendelse af ægteskaber med mindreårige.
Derudover har ministeriet flere gange opfordret myndigheder til at overveje, om sagerne eventuelt skal genoptages, og om der bør iværksættes forskellige administrative tiltag for at sikre, at man ikke begår fejl i fremtiden.
Som jeg også tidligere har givet udtryk for, er det min klare forventning, at myndighederne, som i det her tilfælde er kommuner, sogne og statslige myndigheder, reagerer på den kritik, de har modtaget, og indretter deres sagsbehandling ud fra det.
Jeg går stærkt ud fra, at de genbesøger sagerne – det forventer jeg, og det kan jeg også se af de svar, vi har fået fra rigtig mange af kommunerne, at de har gjort.
De bør også se på, om det skal have konsekvenser internt i deres organisation.
Det kan være alt fra at opkvalificere medarbejderne til at sikre ordentlige retningslinjer, og selvfølgelig bør man også se på, om det i nogle tilfælde skal have personaleretlige konsekvenser, hvis det har været systematisk.
Altså, det bliver ikke bedre af, at man prøver at skyde mig ting i skoene.
Jeg og regeringen er dybt, dybt optaget af, hvordan vi sikrer, at mindreårige ikke kommer ind i et ægteskab, for børn skal ikke giftes.
Det er ikke sådan, at vi på nogen måde negligerer det.
Vi har sat en tilsynsundersøgelse i gang for flere år siden, som vi handler på nu.
Kommunerne retter i vidt omfang ind efter det, Folketinget har besluttet.
Og vi er i gang med at undersøge, hvad det er, der skete før 2017, således at vi kan blive klogere på, hvad der lå forud for det.
Vi tager det dybt alvorligt.
Så jeg kan ikke genkende, og jeg bryder mig ikke om at blive skudt i skoene, at det her ikke er noget, jeg tager alvorligt.